***УДК 37.091.2:37.016:811.161.3’367***

***Н.П. Цімашэнка***

*г.Гомель, УА “Гомельскі дзяржаўны медыцынскі ўніверсітэт”*

**ТЫПОВЫЯ ПУНКТУАЦЫЙНЫЯ І СІНТАКСІЧНЫЯ ПАМЫЛКІ ЎДЗЕЛЬНІКАЎ АБЛАСНОГА ЭТАПУ РЭСПУБЛІКАНСКАЙ АЛІМПІЯДЫ ПА БЕЛАРУСКАЙ МОВЕ І ЛІТАРАТУРЫ ПРЫ НАПІСАННІ ВОДГУКАЎ**

Водгук – адзін з відаў праверкі пісьменніцкіх здольнасцей таленавітых школьнікаў, якія выражаюць свае адносіны да прачытанага мастацкага тэксту. У гэтым годзе для дзевяцікласнікаў на абласным этапе рэспубліканскай алімпіяды па беларускай мове і літаратуры быў прапанаваны празаічны тэкст Уладзіміра Дубоўкі “Сцяпан Прохаравіч”. Члены журы ў чарговы раз упэўніліся, што водгук выклікае ў маленькіх аматараў роднага слова пэўныя цяжкасці: удзельнікам алімпіяды не заўсёды ўдаецца дасягнуць цэласнасці работы, у поўнай меры паказаць свой чытацкі вопыт, правесці аналіз твора па ўсіх крытэрыях, прадэманстраваць арыгінальнасць і пры гэтым напісаць водгук граматна. У даным артыкуле мы спынімся на тыповых памылках пунктуацыйнага і сінтаксічнага характару, паколькі навучэнцы дзявятых класаў недастаткова валодаюць пытаннямі гэтых раздзелаў мовазнаўства.

У водгуках на твор Уладзіміра Дубоўкі “Сцяпан Прохаравіч” сярод пунктуацыйных памылак найбольш часта членамі журы выяўляліся наступныя:

**1.** Адсутнасць коскі паміж прэдыкатыўнымі часткамі складаных сказаў – самы распаўсюджаны тып пунктуацыйнай­ памылкі: *Хто ведае, што было б\_\_калі ля Сцяпана Прохаравіча не апынулася такого вернага сябра; А таму важна цаніць усе моманты, усе пачуцці, усё, што дае табе жыццё\_\_і нельга забываць пра тое, што…; Гэта паказвае\_\_наколькі важна Сцяпану Прохаравічу яго дзейнасць; Здаецца, кожнаму ў жыцці хацелася знайсці той занятак, які прыносіць радасць, шчасце, пачуць\_\_да чаго імкнецца сэрца; Зараз яна ўжо вучыцца ў вышэйшай установе адукацыі на спецыяльнасці, звязанай з вакалам\_\_і мне здаецца, што яна ўжо ніколі не спыніцца на шляху да кар’еры спявачкі; Усё гэта сведчыць аб тым, што без мастацтва чалавеку было б сумна жыць\_\_і мы даўно ўжо гэта зразумелі; Аварыя, якая здарылася з сябрамі\_\_аказала вялікі трагічны ўплыў на справу Сцяпана; У другой частцы адлюстроўваецца\_\_наколькі хутка можа змяніцца чалавечае жыццё; У гэтай медытацыі эмоцыі Дубоўкі дасягаюць найвышэйшага ўздыму\_\_пра што сведчыць сінтаксічны і пунктуацыйны ўзровень; Каб глыбей асэнсаваць змест твора\_\_звернемся да яго кампазіцыі; Паказваюць\_\_як любімая справа становіцца сэнсам жыцця чалавека*.

**2.** Памылковая пастаноўка знакаў прыпынку. Вельмі часта школьнікі выдзяляюць коскамі звычайныя акалічнасці: *У канцы жыццёвага шляху, мы маем магчымасць задаць сабе некалькі пытанняў; І вось, аднойчы, я сустрэла твор “Сцяпан Прохаравіч”, прачытала яго і зразумела, што галоўны герой чымсьці падобны да мяне*. Акрамя таго, многія ўдзельнікі алімпіяды памылкова адасабляюць часціцы: *Таксама, успомніўся мне наш зямляк Яўгеній Глебаў; І, вось, адзін з такіх твораў – “Сцяпан Прохаравіч”*. У адзінкавых выпадках сустракаецца пастаноўка коскі перад адзіночным раздзяляльным злучнікам: *Шмат людзей з самага дзяцінства ходзяць на розныя аб’яднанні па інтарэсах: музыка, маляванне, танцы, альбо іншыя, але мы ніколі не задумваліся, што гэтыя навыкі могуць дапамагчы нам у жыцці*. Адасабленне злучніка ‘аднак’ таксама памылковае: *Аднак, не ўсё так проста*. Ужыванне ў сказах канструкцый са злучнікам ‘як’ і пастаноўка знакаў прыпынку пры іх таксама часта не размяжоўваецца школьнікамі: *Цяжкую і вельмі несправядлівую сітуацыю для нас, чытачоў, у поўнай меры перадаюць такія эпітэты, як: “ваша праўда”…; У сваіх творах Уладзімір Дубоўка перадае сваё захапленне родным краем, узвышае чалавека, як асобу* (у абодвух сказах знакі прыпынку ў адзначаных месцах не ставяцца). Рэдкімі выпадкамі прадстаўлена памылковая пастаноўка двукроп’я паміж выказнікам і дапаўненнем: *Сваім творам Уладзімір Дубоўка хацеў паказаць: боль чалавека, які не можа больш займацца творчасцю…* Раздзяленне коскай састаўнога злучніка пры ўмове наяўнаці коскі перад ўсім злучнікам: *Наш дар заўсёды павінен быць з намі, таму, што ён той праменьчык у нашым жыцці, які дапамагае нам быць шчаслівым*.

**3.** Адсутнасць знакаў прыпынку пры адасобленых членах сказа (часцей за ўсё пры адасобленых акалічнасцях): *Прачытаўшы твор я атрымала моцныя ўражанні і пачуцці; Прачытаўшы твор я адразу адчуў, што гэта адзін з лепшых твораў аўтара; Яму было крыўдна, што\_\_маючы такі талент\_\_ён не зможа паўнавартна іграць на любым музычным інструменце; Расказчык таксама ўсведаміў, што Сцяпан Прохаравіч\_\_маючы літаральна дваццаць спецыяльнасцяў, якімі ўладаў, бы прафесар, самай галоўнай лічыў дараваную яму ад прыроды; Апрача гэтага\_\_і на скрыпцы іграе; Дабро і зло – гэта дзве сястры, якія\_\_узяўшыся за рукі\_\_крочаць па жыцці; Блізкую праблему, праблему мастацтва\_\_Уладзімір Дудоўка разглядае ў сваім творы “Сцяпан Прохаравіч”; Такія эпітэты, як “галоўная”, “вялікая асалода”\_\_надаюць твору большую цікавасць*.

**4.** Адсутнасць знакаў прыпынку пры пабочных канструкцыях: *Канешне\_\_Сцяпан мог займацца чымсьсці іншым…; Напрыклад\_\_эпітэты: “Сястра дужая”; “Спецыяльнасць дараваная”; “Вялікая асалода”; У аповедзе “Сцяпан Прохаравіч” Уладзімір Дубоўка прадставіў менавіта такога чалавека, але ён\_\_на жаль\_\_страціў магчымасць займацца сваёй улюбленай справай; Такім чынам\_\_твор вызначаецца зладжанасцю вобразнай сістэмы, гарманічнасцю кампазіцыі. Думаю\_\_у кожнага чалавека ёсць занятак, які натхняе яго*… У адным водгуку сустрэлася памылковая пастаноўка коскі паміж злучнікам і пабочным словам: *Таму вельмі важна заўсёды мець талент, які будзе з’яўляцца радасцю і праменьчыкам сонейка ў нашым жыцці, а, мабыць, і працай*.

**5.** Неправільнае афармленне цытат, што сустракаецца ў вялікай колькасці водгукаў: *Аўтарская ідэя гучыць у тэксце:*

*А самая вялікая асалода – усведамленне таго, што ты даеш радасць іншым людзям…*

Правільны варыянт: *Аўтарская ідэя гучыць у тэксце: “А самая вялікая асалода – усведамленне таго, што ты даеш радасць іншым людзям…”;*

*“Чалавек – гэта цэлы свет”\_\_– сказаў калісьці Кузьма Чорны і не памыліўся.* Правільны варыянт: *Чалавек – гэта цэлы свет”, – сказаў калісьці Кузьма Чорны і не памыліўся.*

*… бо, як гаварыў Анатоль Вярцінскі: “Жыццё патрабуе руху!”* Правільны варыянт: *… бо, як гаварыў Анатоль Вярцінскі, “жыццё патрабуе руху”*.

**6.** Адсутнасць кропкі ў канцы сказа. Цяжка растлумачыць гэты факт, бо пра знакі прыпынку ў канцы сказа ведаюць нават вучні пачатковых класаў.

Астатнія пунктуацыйныя памылкі, выяўленыя пры праверцы водгукаў, прадстаўлены нешматлікімі выпадкамі:

**1.** Адсутнасць коскі пры аднародных членах сказа: *Матуліны рукі нас грэюць\_\_шкадуюць, падтрымліваюць, бо яны мягкія, цёплыя і родныя; Іграючы на скрыпцы, я адчуваю бесклапотнасць, лёгкасць на сэрцы\_\_супакой*.

**2.** Адсутнасць або наяўнасць працяжніка паміж дзейнікам і выказнікам: *Беларусы\_\_гэта вельмі адданы, працавіты, таленавіты народ* (у сказе павінен стаяць працяжнік, паколькі дзейнік і выказнік выражаны назоўнікамі ў назоўным склоне; акрамя таго, наяўнасць слова ‘гэта’ падкрэслівае пастаноўку працяжніка); *Пафас твора – трагічны* (тут працяжнік не ставіцца, паколькі выказнік выражаны прыметнікам).

**3.** Пастаноўка аднаго знака прыпынку замест другога: *1970–1973 гады, час, калі Другая сусветная і Вялікая Айчынная войны ўжо мінулі; Я лічу, што менавіта народны пісьменнік Беларусі Уладзімір Дубоўка, той, без каго нельга ўявіць нашай літаратуры* (паміж дзейнікам і выказнікам ставіцца працяжнік). Акрамя гэтага, выяўлены адзін выпадак пастаноўкі кропкі замест клічніка: *Колькі пачуццяў выклікаюць гэтыя словы*. Узмацняльная часціца ‘колькі’ паказвае нам на ўзмоцненую інтанацыю: *Колькі пачуццяў выклікаюць гэтыя словы!*

Акрамя вышэйпералічаных выпадкаў, у многіх работах удзельнікаў алімпіяды сустракаецца па некалькі пунктуацыйных памылак у адным сказе: Сапраўдная асалода, у тым\_\_што мы разумеем, што выклікаеш у людскіх сэрцах радасць і шчасце (у першым выпадку коска не ставіцца, у другім – ставіцца); Ён іграў, іграў столькі – колькі людзі хацелі\_\_каб ён іграў (у першым і ў другім выпадках ставяцца коскі).; …якая\_\_нягледзячы на страшэнную хваробу і, амаль, смяротны прыгавор\_\_яна ўсё роўна з аптымізмам глядзіць на жыццё (у першым і чацвёртым выпадках ставіцца коска, у другім і трэцім – не ставіцца, бо часціцы коскамі не аддзяляюцца); Таксама, праз дыялог паміж нашымі галоўнымі героямі пісьменнік паказвае\_\_наколькі важна і патрэбна Сцяпану музыка (у першым выпадку коска не ставіцца, у другім – ставіцца); І, вось, прачытаўшы гэты твор\_\_я зразумела, што самая вялікая асалода – усведамленне таго, што ты даеш радасць іншым людзям (у першым і другім выпадках коска не ставіцца, у трэцім – ставіцца); Талент – гэта тое, што ёсць у кожнага з нас\_\_і, калі чалавек яго страціць, то жыццё становіцца “шэрым” (у першым выпадку коска ставіцца, у другім – не ставіцца).

Пры праверцы водгукаў намі былі выяўлены сінтаксічныя памылкі рознага характару. Самымі распаўсюджанымі з’яўляюцца наступныя: неправільнае ўжыванне дзеепрыслоўных зваротаў, калі дзеянне, выражанае ў дзеепрыслоўным звароце, і дзеянне, выражанае ў прэдыкаце, выконваюцца рознымі суб’ектамі: *Прачытаўшы твор, мне адразу стала сумна*; памылкі пры ўжыванні аднародных членаў сказа: …*шматкроп’е, працяжнікі, дыялог, пытальнікі і нават клічнікі паказваюць, якое цяжкае чалавечае жыццё*; няправільнае ўжыванне прыназоўнікава-склонавых спалучэнняў: *успамін творцы цяжкіх хвілін свайго жыцця* (правільны варыянт: *успамін творцы пра цяжкія хвіліны свайго жыцця*), *Па апошнім эпітэтам мы яшчэ можам зразумець…* (правільны варыянт: *Па апошніх эпітэтах мы яшчэ можам зразумець…*), *Усе нашы скарбы могуць знікнуць па нейкім прычынам* (правільны варыянт: *Усе нашы скарбы могуць знікнуць па нейкіх прычынах*), *Я адчуваю яго боль на сабе, бо мне таксама прыйшлося адмовіцца ад музыкі з-за бальной спіны* (правільны варыянт: *Я адчуваю яго боль на сабе, бо мне таксама прыйшлося адмовіцца ад музыкі праз бальную спіну*).

Такім чынам, прааналізаваныя пунктуацыйныя і сінтаксічныя памылкі сведчаць пра тое, што на вучэбна-трэніровачных зборах па падрыхтоўцы да заключнага этапу рэспубліканскай алімпіяды па беларускай мове і літаратуры неабходна засяродзіць увагу школьнікаў на вышэйадзначаных памылках і разгледзець адпаведныя тэмы.